
[bookmark: _GoBack]Евразия экономикалык бирлигинин бажы чек арасы аркылуу накталай акча каражаттарын жана (же) акча инструменттерин алып өтүүдө кылмыштуу жол менен алынган кирешелерди легалдаштырууга (адалдоого) жана терроризмди каржылоого каршы аракеттенүү чөйрөсүндө маалымат алмашуу жөнүндө 
МАКУЛДАШУУ


Евразия экономикалык бирлигине мүчө мамлекеттер, мындан ары мүчө мамлекеттер деп аталуучу,
2011-жылдын 19-декабрындагы Бажы бирлигинин бажы чек арасы аркылуу накталай акча каражаттарын жана (же) акча инструменттерин алып өтүүдө кылмыштуу жол менен алынган кирешелерди легалдаштырууга (адалдоого) жана терроризмди каржылоого каршы аракеттенүү жөнүндө макулдашууну жетекчиликке алып жана 2014-жылдын 29-майындагы Евразия экономикалык бирлиги жөнүндө келишимдин 99-беренесин эске алуу менен,
кылмыштуу жол менен алынган кирешелерди легалдаштыруу (адалдоо) жана терроризмди каржылоо үчүн Евразия экономикалык бирлигинин бажы чек арасы аркылуу алып өтүүчү накталай акча каражаттарын жана (же) акча инструменттерин колдонууга жол бербөө максатында маалыматтар жана маалымдар менен өз убагында алмашуунун зарылдыгын таануу менен,
эл аралык укуктун жалпы таанылган принциптерине жана ченемдерине негизденүү менен,
мүчө мамлекеттер тарабынан колдонулган маалыматтын купуялуулугун коргоо үчүн эквиваленттүү жана адекваттуу чараларды таануу менен,
төмөнкүлөр жөнүндө макулдашты:
1-берене
Ушул Макулдашууда колдонулуучу түшүнүктөр 2011-жылдын 
19-декабрындагы Бажы бирлигинин бажы чек арасы аркылуу накталай акча каражаттарын жана (же) акча инструменттерин алып өтүүдө кылмыштуу жол менен алынган кирешелерди легалдаштырууга (адалдоого) жана терроризмди каржылоого каршы аракеттенүү жөнүндө келишимде аныкталган маанилерде колдонулат.
2-берене
1. Мүчө мамлекеттер Евразия экономикалык бирлигинин бажы чек арасы аркылуу накталай акча каражаттарын жана (же) акча инструменттерин алып өтүүдө (мындан ары – алып өтүү) кылмыштуу жол менен алынган кирешелерди легалдаштырууга (адалдоого) жана терроризмди каржылоого каршы аракеттенүү максатында өз ара аракеттенет жана маалымат алмашат (мындан ары – маалыматтык өз ара аракеттенүү).
2. Маалыматтык өз ара аракеттенүү жүргүнчүлөрдүн бажы декларациясында жана товарлардын декларациясында накталай акча каражаттарын жана (же) акча инструменттерин алып өтүүдө жеке жак тарабынан билдирилген маалыматтарды берүү жолу менен жүзөгө ашырылат.
3-берене
Мүчө мамлекет накталай акча каражаттарын жана (же) акча инструменттерин алып өтүү жөнүндө дайындар базасын түзүү үчүн жооптуу органды, ошондой эле аталган дайындар базасында камтылган маалымдарды берүү үчүн жооптуу органды (органдарды) (мындан ары – жооптуу орган) аныктайт жана бир эле мезгилде дипломатиялык каналдар боюнча Евразия экономикалык комиссиясына ушул Макулдашуунун күчүнө кириши үчүн зарыл болгон ички мамлекеттик жол-жоболор аяктагандыгы жөнүндө жазуу жүзүндөгү кабарламаны жөнөтүү менен маалыматтык өз ара аракеттенүүгө катышкан мүчө мамлекеттин мындай органдары, ыйгарым укуктуу органы, укук коргоо жана бажы органдары жөнүндө кабарлайт.
Көрсөтүлгөн органдар өзгөргөн учурда мүчө мамлекет ал жөнүндө 10 күндүк мөөнөттүн ичинде Евразия экономикалык комиссиясына дипломатиялык каналдар боюнча кабарлайт.
Евразия экономикалык комиссиясы кабарламаны алган күндөн тартып 5 күндүк мөөнөттүн ичинде тиешелүүлүгүнө жараша ушул берененин биринчи же экинчи абзацында көрсөтүлгөн маалыматтарды башка мүчө мамлекеттерге жөнөтөт.
4-берене
1.  Бир мүчө мамлекеттин ыйгарым укуктуу, укук коргоо жана бажы органдарынын (мындан ары – суроочу орган) башка мүчө мамлекеттин жооптуу органына (мындан ары – суралган орган) орус тилинде же мүчө мамлекеттин расмий тилинде (орус тилине котормосу тиркелет) жазуу жүзүндө жөнөтүлгөн суроо-талаптары боюнча маалыматтык өз ара аракеттенүү жүзөгө ашырылат.
2. Ушул Макулдашуунун 2-беренесинин 2-пунктунда көрсөтүлгөн маалымдарды алууга карата суроо-талапка сураган органдын жетекчиси же жетекчинин орун басары тарабынан кол коюлат жана ал төмөнкүлөрдү камтыйт:
а) сураган органдын аталышы;
б) суралган органдын аталышы;
в) ушул Макулдашууга шилтеме;
г) суроо-талапты жөнөтүүнүн негиздери жана максаттары;
д) суроо-талаптын маанисинин кыскача баяндалышы;
е) суроо-талап жөнөтүлгөн жакка карата идентификациялоо үчүн керектүү маалымат;
ж) суралып жаткан маалыматтын мезгили же датасы (даталары);
з) суроо-талапты аткаруу үчүн керектүү башка маалымдар.
3. Суроо-талапты аткаруу мөөнөтү суралган орган тарабынан ал алынган датадан тартып 30 календардык күндөн ашпашы керек. Суроо-талапты андан кыска мөөнөттүн ичинде аткаруу зарыл болсо, суроо-талапка анын аткарылышынын каалаган мөөнөтүн жана негиздөөсүн көрсөтүү менен тийиштүү эскертме жазылат.
Шашылыш суроо-талаптын мөөнөтү суралган орган тарабынан ал алынган датасынан тартып 10 календардык күндөн ашпашы керек.
Эгерде суроо-талапты аткаруу үчүн сураган органдан суралган органга кошумча маалымат керек болсо, суроо-талапты аткаруунун мөөнөтү кошумча маалымат алуу үчүн керектүү мезгилге узартылат.
Ушул пунктта каралган мөөнөттөрдө жарым-жартылай же толук аткарууга мүмкүн болбогон учурда сураган органга суроо-талапты аткаруунун болжолдуу мөөнөтү жөнүндө суралган орган жазуу түрүндө маалымдайт.
4. Накталай акча каражаттарынын жана (же) акча инструменттерин алып өтүү жөнүндө дайындар базасын түзүү үчүн мүчө мамлекеттин жооптуу органы менен жооптуу органдардын ортосундагы өз ара аракеттенүү ошол мүчө мамлекеттин мыйзамдарында белгиленген тартипте жүзөгө ашырылат.
5.  Ушул Макулдашуунун алкагында маалыматтык өз ара аракеттенүү, аталган маалыматтык тутум ушул Макулдашуунун 6-беренесинде каралган маалыматты коргоо боюнча чараларын камсыз кылган шартта Бирликтин интеграцияланган маалыматтык тутумун пайдалануу менен жүргүзүлүшү мүмкүн.
5-берене
1. Ушул Макулдашуунун 4-беренесинде көрсөтүлгөн суроо-талапты аткаруудан баш тартылат, эгерде:
а) суроо-талап ушул Макулдашуунун 4-беренесинин 2-пунктунда көрсөтүлгөн талаптарга туура келбесе;
б) суралган орган суроо-талапты аткаруу үчүн керектүү маалыматты берүү тууралуу анын дарегине суроо-талап жөнөтүлгөн күндөн тартып 2 айдын ичинде сураган орган керектүү маалыматты бербесе;
в) суралган органдан көз карандысыз себептер боюнча суроо-талап объективдүү түрдө аткарылбай турган болсо;
г) суроо-талапты аткаруу суралган органдын мүчө мамлекетинин эгемендүүлүгүнө жана (же) улуттук коопсуздугуна зыян алып келиши мүмкүн болсо.
2. Ушул берененин 1-пунктунун «а», «в» жана «г» пунктчаларында каралган суроо-талап аткаруудан баш тартылган учурларда, суралган орган тарабынан суроо-талап алынган күндөн кийин 10 календардык күндүн ичинде жазуу түрүндө баш тартуунун себептери тууралуу сураган органга кабарланат.
6-берене
1. Ушул Макулдашуунун алкагында алынган маалымат купуя болуп саналат жана мындай маалыматты берген органдын жазуу жүзүндөгү макулдугусуз алар суралган жана берилген максаттардан башка максаттарда колдонулушу мүмкүн эмес.
Маалыматтык өз ара аракеттенүүгө катышкан мүчө мамлекеттердин органдары ушул Макулдашуунун алкагында алынган маалыматты коргоо, сактоо жана жок кылуу боюнча тийиштүү мамлекеттердин мыйзамдарына ылайык чараларды көрүшөт. Бул маалымат аны өткөрүп берүү максаттарында талап кылынган мөөнөттөн ашык эмес сакталат.
Ушул Макулдашуунун алкагында алынган маалымат санкцияланган эмес болуп таратылган, жоголгон, жок кылынган же туура эмес пайдаланылган учурда маалыматты сураган мүчө мамлекеттин компетенттүү органы бул жөнүндө маалыматты берген мүчө мамлекеттин компетенттүү органына токтоосуз билдирүүгө жана тийиштүү иликтөө жүргүзүүгө милдеттүү. Зарыл болгон учурда мүчө мамлекеттердин компетенттүү органдары иликтөө жүргүзүүдө бири-бири менен өз ара кызматташат.
Ушул Макулдашуунун алкагында алынган маалыматтардын купуялуулугун караган ушул Макулдашуунун жоболору ушул Макулдашуунун аракети токтотулган же мүчө мамлекет анын мүчөлүгүнөн чыккан учурда күчүндө калат. 
2. Мүчө мамлекеттердин мамлекеттик сырын (мамлекеттик жашыруун сырларын) түзгөн маалыматтарды алмашуунун тартиби, шарттары жана коргоо чаралары мүчө мамлекеттердин ортосундагы мамилелерде колдонулуучу өзүнчө эл аралык келишимдер менен аныкталат.
7-берене
Предмети кылмыштуу жол менен алынган кирешелерди легалдаштырууга (адалдоого) жана (же) терроризмди каржылоого байланыштуу накталай акча каражаттары жана (же) акча инструменттери болуп саналган административдик жана жазык иштери жөнүндө  маалымат алмашуу мүчө мамлекеттердин ортосундагы мамилелерде колдонулуучу эл аралык келишимдердин алкагында жүзөгө ашырылат.
8-берене
Ушул Макулдашууну чечмелөөгө жана (же) колдонууга байланышкан талаш-тартыштар 2014-жылдын 29-майындагы Евразия экономикалык бирлиги жөнүндө келишимде белгиленген тартипте чечилет.
9-берене
Мүчө мамлекеттердин өз ара макулдугу боюнча ушул Макулдашууга өзгөртүүлөр киргизилиши мүмкүн, алар өзүнчө протоколдор менен таризделет жана ушул Макулдашуунун ажырагыс бөлүгү болуп саналат.
10-берене
Ушул Макулдашуу депозитарий тарабынан дипломатиялык каналдар аркылуу ушул Макулдашуунун күчүнө кириши үчүн зарыл болгон ички мамлекеттик жол-жоболорду мүчө мамлекеттер аткаргандыгы жөнүндө акыркы жазуу жүзүндөгү кабарлама алынган датадан тартып күчүнө кирет.
Ушул Макулдашуу Евразия экономикалык бирлигинин алкагында түзүлгөн эл аралык келишим болуп саналат жана Евразия экономикалык бирлигинин укуктарына кирет.


Москва шаарында 2021-жылдын 20-июлунда орус тилинде бир түп нускада түзүлдү.
Ушул Макулдашуунун түп нускасы Евразия экономикалык комиссиясында сакталат, ал ушул Макулдашуунун депозитарийи болуп саналат, ар бир мүчө мамлекетке анын күбөлөндүрүлгөн көчүрмөсү жөнөтүлөт.

